**Pozitronu emisijas tomogrāfijas ar datortomogrāfiju nosūtīšanas kārtība**

1. IZPILDĪTĀJS ievēro šo kārtību, nosūtot personu uz valsts apmaksātiem veselības aprūpes pakalpojumiem - Pozitronu emisijas tomogrāfiju ar datortomogrāfiju (turpmāk – PET/DT).
2. IZPILDĪTĀJS pirms personas nosūtīšanas uz PET/DT izvērtē un dokumentē medicīniskās indikācijas veselības aprūpes pakalpojuma saņemšanai un sagatavo nosūtījumu veselības aprūpes pakalpojumu saņemšanai, kuram pievieno konsīlija slēdzienu, izņemot 5.punktā minētos gadījumus.
3. IZPILDĪTĀJS nodrošina, ka konsīlijā par PET/DT nepieciešamību piedalās ne mazāk kā trīs ārsti, tai skaitā viens no tiem ir radiologs.
4. Ja pacientam ar onkohematoloģisku diagnozi tiek organizēts hematologu konsīlijs, tad tā sastāvā ir divi hematologi un 1 radiologs vai 3 hematologi.
5. Konsīlija slēdziens nav nepieciešams un par nosūtījumu uz PET/DT nepieciešamību lemj ārstējošais ārsts šādos gadījumos un šādā kārtībā, ja:
   1. pacientam ir histoloģiski pierādīta Hodžkina slimība, kā arī gadījumā, ja nepieciešams noteikt slimības stadijas ne Hodžkina limfomai (saskaņā ar SSK10 diagnozes kodi C81 – C86.6) - par izmeklējuma nepieciešamību lemj hematologs, bērnu onkohematologs vai onkologs ķīmijterapeits;
   2. pacientam ir sēklinieku audzējs vai neseminomas (saskaņā ar SSK10 diagnozes kods C62) gadījumā - par izmeklējuma nepieciešamību lemj hematologs vai onkologs ķīmijterapeits;
   3. pacientam ir histoloģiski pierādīta ādas melanoma III – IV stadijā (saskaņā ar SSK10 diagnozes kods C43) - par izmeklējuma nepieciešamību lemj onkologs ķīmijterapeits vai bērnu onkohematologs.
6. IZPILDĪTĀJS sagatavojot nosūtījumu uz PET/DT izmanto nosūtījuma paraugu, kas publicēts DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā “Profesionāļiem” > “Līgumu dokumenti” – “Nosūtījums pozitronu emisijas datortomogrāfijas ambulatoram izmeklējumam”.